بقلم الحقوقي محمد العبيدي
تخنكني العبرة من من الكى اشخاص يطلعون لاوكرانيا اشجم مرة او لروسيا او لبيروت او لاوستوزلافيا ويخبصوني خبص ع الفيس بصورهم امام واجهات الفنادق ال5 sattars وبالكافيهات والشاليهات بنص البنوات .. وفجاة يدزولي دعوة لحضور الParty مالتهم بمناسبة حصولهم ع الماجستير او الدكتوراه ! مع العلم ولا فد يوم تلمحهم بالمكتبات ولو حتى على سبيل السيلفي , ولا فد يوم تلمح بايديهم كتاب , ولا فد يوم تكعد وياهم ويسولفولك بموضوع علمي ضمن تخصص دراستهم ! ومن تسالهم عن الدوام يكوللك : دراسة عن بعد
ومن تسولف على صعوبة الدراسات العليا ومشاكل المصادر والترجمة ووووو يهمس واحدهم باذنك :
- استاذ لاتزعل مني ترا اني امون عليك بس انت اشكد قديم ؟ 70 ورقة بجيب البروفيسور اللبناني او الاوكراني او الروسي وهو يتكفل بكول شي
فجاة تكتشف نفسك ولاول مرة اهبل متعرف شدكول :
- اهااااا يعني هو يكتب لك البحث ! زين والمناقشة شلون ؟
- ثلاثين ورقة لخ بجيبه الثاني , وهو يتكفل بالباقي , انت ماعليك غير تلبس روب المناقشة وتطك صور ويا لجنة المناقشة , وامانة الله امانة الله اش رح تسولف بالمناقشة محد رح يخض ال مي بحلكك .
تشعر حاصرتك الشسمهه فتستاذن وتطب للحمام تكضي لك ساعة تدعي بيها على روح اهل اهل دكتورة زينة غانم العبيدي اللي فاجاتك بمناقشة الماستر مالتك ورفعت شعار ( لو تطلع نخلي بغاسو ما انطينو تقدير اكثغ من 70 )
تسولف الفيلم كدام جماعة ف يضحكون حيل :
- استاذ ممعقولة توّك دريت !!! انت تدري لو متدري اكو بعض التدريسيين من المحافظات النازحة الموصل وغير الموصل من النزوح ولحد هسه مفرغين نفسهم تماما لكتابة بحوث ترقية لزملائهم من ( المحافظات المنتخية ).. وكوم التعاونو ما ذلو , وهذا طبيعي لان همه هم محتاجين خدمات بالمقابل ,, كفالة , اقامة , جواز , تسجيل سيارة , تمليك شقة او دار ، ورق .. يورو .. الخ الخ مبيها شي احنا ولد بلد واحد ولازم واحدنا يدعم الثاني هههههه اصلا اكو عدنا واحد تدريسي مديلحك يكتب والناس لازمه عليه سره ( عفوا عن الجافيه )
يتناوشك الثاني مثل جماعة حاصرين واحد ومستلميه كفخ :
- اني من الرمادي وطالب دراسات واغلب جماعتي كملوا بحوثهم بهالطريقة
يكفخك الثالث :
- اشوفك مستغرب استاذ ؟ اني طالب بكالوريوس حقوق بجامعة الامام الصادق الاهلية , كبل يومين طبيت مع صاحبي لمكتب العميد وجان جاي ديتوسط لواحد طالب ( فقير حيل ) بلكت يتساهلون وياه بالدرجات , والظاهر صاحبي جان يمون حيل يمون ع السيد العميد بحيث انه كبل ميكمل سالفته شال العميد التليفون وخابر رئيس القسم وكال له بالحرف الواحد
- فلان الفلاني .. تضربون درجاته في 2
ها ولمن سالت صاحبي عن هذا ال ( فقير ) اللي توسط له طلع فد واحد فقير حيل حييل فقير تخصصه السكر وال ك .. استقفر الله
يناوشك الرابع دفره معدلة :
- اني جنت تدريسي بجامعة الحدباء الاهلية بيوم من الايام طب لي رئيس القسم وناوشني قائمة باسماء 9 من اكسل ما خلق الله من الطلبة وكال :
- استاذ بدون زحمة عليك ذولة اريدهم ينجحون
- اسف دكتور ما ممكن لان ذولة من اكسل الطلبة عندي .. والصفر حيل هوايه عليهم , اني ما اكدر انجحهم , واذا مصر انهم ينجحون فتكدر انت تنجحهم بس اني اعتذر
رئيس القسم ولا رد عليا سحب سجل الدرجات من يمي وبدا يغير ويعدل بالدرجات على كيفه
هذا لعبان نفس مو ؟
اكو ناس عدها القدرة انها تستثمر كل الظروف
حتى بالجنازة .. تلكاه دفّان !!